Meddelelse til importører som har indført eller ønsker at indføre til Fællesskabet visse tilberedte eller konserverede citrusfrugter (mandariner etc.) som tariferes under KN-kode 2008 30 55 og 2008 30 75 som angår mulig midlertidig beskyttelsestold i henhold til forordning (EF) nr. 519/94, (EF) nr. 3285/94 og (EF) nr. 2201/96

(2003/C 236/08)

Kommissionen indledte den 11. juli 2003 en beskyttelsesordningsundersøgelse i henhold til Rådets forordning (EF) nr. 519/94(1), (EF) nr. 3285/94(2) og (EF) nr. 2201/96(3) vedrørende importen af tilberedte eller konserverede mandariner (herunder tangeriner og satsumas), klementiner, wilkings og andre lignende krydsninger af citrusfrugter, ikke tilsat alkohol men tilsat sukker ("den pågældende vare")(4).

Den pågældende vare tariferes i øjeblikket under KN-kode 2008 30 55 og 2008 30 75. Disse KN-koder angives kun til orientering.

1. Overvejelse af mulig midlertidig beskyttelsestold

Kommissionen analyserer i øjeblikket resultatet af sin indledende undersøgelse for at fastslå hvorvidt midlertidig beskyttelsestold kan retfærdiggøres, og i givet fald, hvilken form for foranstaltninger.

I denne forbindelse overvejes muligheden for at fastlægge toldkontingenter, som fordeles til importører efter kriterier som endnu ikke er fastlagt, hvor der ikke skal betales beskyttelsestold.

For at tilvejebringe Kommissionen de nødvendige oplysninger for at sådan et system kan operere, inviteres importører som har indført eller ønsker at indføre den pågældende vare til Fællesskabet til at fremlægge oplysninger til Kommissionen.

2. Ønskede oplysninger

Kommissionen inviterer alle importører som har indført eller ønsker at indføre den pågældende vare til Fællesskabet om:

a) at underrette Kommissionen hvorvidt de ønsker at indføre den pågældende vare inden for toldkontingentet, samt de ønskede mængder deraf (tons, nettovægt), samt

b) at tilvejebringe Kommissionen følgende oplysninger:

i) importørens navn, adresse, faxnummer og e-post-adresse;

ii) mængder (tons, nettovægt) af deres import af den pågældende vare til EU i hver af de følgende perioder 1.10.1999-30.9.2000, 1.10.2000-30.9.2001, 1.10.2001-30.9.2002 og 1.10.2002-30.9.2003

iii) den forventede mængde af import af den pågældende vare i perioden 1.10.2003-30.9.2004.

Note:

Relevant dokumentation for oplysningerne i besvarelsen af spørgsmål ii) og iii) skal vedlægges Deres svar (dette kan være i form af kopier af kontrakter, købsfaktura eller enhver anden dokumentation som kan bekræfte rigtigheden af de angivne tal).

3. Frister

Alle udfyldte besvarelser skal være modtaget af Kommissionen senest syv dage fra offentliggørelsen af denne meddelelse.

4. Skriftlige besvarelser og korrespondance

Al relevant information indsendes skriftligt til Kommissionen (elektronisk format må ikke anvendes, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor J-79 5/16 B - 1049 Bruxelles Fax (32-2) 295 65 05 Telex COMEU B 21877.

(1) EFT L 349 af 31.12.1994, s. 53.

(2) EFT L 67 af 10.3.1994, s. 67.

(3) EFT L 297 af 21.11.1996, s. 29.

(4) EUT C 162 af 11.7.2003, s. 2.